**NOTĂ INFORMATIVĂ**

la proiectul analizei pieţei de terminare a apelurilor voce în reţelele proprii de telefonie mobilă și la hotărârile Consiliului de Administraţie al Agenției Naționale pentru Reglementare în Comunicaţii Electronice şi Tehnologia Informaţiei privind măsurile de reglementare preventivă a pieței date

|  |
| --- |
| 1. **Condițiile ce au impus elaborarea proiectelor și finalitățile urmărite** |
| În conformitate cu art. 57 din Legea comunicaţiilor electronice nr.241 din 15.11.2007 (Legea nr.241/2007), Agenţia Naţională pentru Reglementare în Comunicaţii Electronice şi Tehnologia Informaţiei (ANRCETI), identifică pieţele relevante şi efectuează analize de piaţă pe aceste pieţe în scopul determinării faptului dacă piaţa relevantă este suficient de competitivă. În urma unei asemenea analize, ANRCETI are dreptul să impună, să menţină, să modifice sau să revoce obligaţiile faţă de furnizorii de reţele şi/sau servicii de comunicaţii electronice.  De asemenea, art. 61 alin. (1) al Legii nr.241/2007 prevede că ANRCETI efectuează analiza pieţelor relevante în termen de 3 ani de la stabilirea unei măsuri anterioare privind pieţele respective. |
| 1. **Principalele prevederi ale proiectelor și evidențierea elementelor noi** |
| ANRCETI a elaborat a 5-a iterație a analizei pieţei de terminare a apelurilor voce în reţelele proprii de telefonie mobilă (Piața 7).  Procesul de analiză a piețelor presupune parcurgerea a 3 etape: identificarea piețelor relevante, analiza în detaliu a piețelor și determinarea obligațiilor preventive care urmează a fi impuse/menținute.   1. *Identificarea pieţei de terminare a apelurilor voce în reţelele proprii de telefonie fixă*   Urmare a efectuării analizei privind identificarea Pieței 7, concluzia ANRCETI privind definirea pieţei de terminare a apelurilor voce în reţelele proprii de telefonie mobilă nu diferă de cea anterioară în ceea ce priveşte limitele pieţei.  De asemenea, au fost determinate limitele geografice ale pieței în cauză drept teritoriul naţional, iar Testul celor trei criterii a demonstrat că această piaţă este în continuare susceptibilă reglementării preventive.   1. *Analiza în detaliu a pieţei de terminare a apelurilor voce în reţelele proprii de telefonie fixă*   Analiza detaliată, în care au fost examinate o serie de criterii pe care ANRCETI le consideră corespunzătoare pentru piața dată, a arătat că toţi furnizorii au putere semnificativă pe pieţele relevante de terminare a apelurilor în reţele proprii de telefonie mobilă, însă a arătat de asemenea că puterea de influenţare a furnizorilor este diferită. Acestea au fost reflectate în riscurile identificate ale concurenţei.  Prin urmare, concluzia ANRCETI este că toţi furnizorii de reţele de telefonie mobilă de pe piaţă deţin puterea semnificativă pe pieţele de terminare a apelurilor voce în reţelele proprii de telefonie mobilă şi urmează a fi desemnaţi de către Consiliul de Administraţie al ANRCETI drept furnizori cu putere semnificativă pe pieţele date.   1. *Determinarea obligațiilor preventive care urmează a fi impuse/menținute*   În urma analizei, în conformitate cu art. 61 din Legea nr. 241/2007, ANRCETI are dreptul să impună, să menţină, să modifice sau să revoce obligaţiile faţă de furnizorii de reţele şi/sau servicii de comunicaţii electronice.  Astfel, în urma analizei efectuate, ANRCETI a ajuns la concluzia necesității menținerii obligațiilor speciale preventive impuse anterior furnizorilor cu putere semnificativă pe piața 7, cu modificarea tarifului maximal pentru terminarea apelurilor naționale în vederea reducerii la 0,00225 Euro/minut. |
| 1. **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Nu este necesitate. |
| 1. **Fundamentarea economico-financiară** |
| Necesitatea păstrării măsurilor stabilite anterior este determinată de continuarea deținerii de către fiecare furnizor mobil în parte a puterii semnificative pe piața terminării apelurilor în rețeaua sa individuală mobilă. Necesitatea reducerii în continuare a plafonului maximal al tarifului pentru acest serviciu până la nivelul costului LRIC este motivată prin dezideratul promovării eficienţei economice, concurenţei şi maximizării beneficiului consumatorilor. Astfel, Recomandarea 2009/396/EC a Comisiei Europene din 7 mai 2009 îndeamnă la stabilirea plafoanelor tarifare pentru aceste servicii în funcție de costul LRIC:  *Într-un model LRIC, toate costurile sunt variabile și, deoarece se presupune că toate activele sunt înlocuite pe termen lung, fixarea cheltuielilor pe baza LRIC permite recuperarea eficientă a costurilor. Modelele LRIC includ numai acele costuri generate de furnizarea unei prestări suplimentare definite. O abordare a costurilor incrementale care atribuie numai costurile generate eficient, care nu ar fi suportate dacă serviciul inclus în prestarea suplimentară nu ar mai fi furnizat (adică costurile evitabile) promovează producția și consumul eficiente și minimizează denaturările potențiale ale concurenței..* (recital 13)  *Se recomandă întemeierea evaluării costurilor eficiente pe costurile curente și utilizarea unei abordări prin modelizarea bottom-up bazată pe costurile incrementale pe termen lung (LRIC) drept metodă pertinentă pentru calcularea costurilor.* (pct.2)  Pentru identificarea nivelului costului LRIC al acestui serviciu, ANRCETI, în conformitate cu competențele oferite prin art.54 alin.(2) al Legii nr.241/2007, a luat drept bază de comparare experiența autorității de reglementare din Georgia, GNCC, care a beneficiat de elaborarea modelului BU-LRIC (Bottom-Up LRIC) de calcul al costurilor respective de către compania internațională de consultanță E&Y (Ernst&Young). Un motiv suplimentar este gradul foarte înalt de comparabilitate a piețelor din ambele țări. Conform rezultatelor modelului BU-LRIC al GNCC, costul serviciului de terminație în rețeaua mobilă a fost determinat la nivel de 0,0062 - 0,0075 GEL (0,2 - 0,24 Eurocent) pe minut, în funcție de cota de piață cu amănuntul a furnizorului analizat. Modelul a analizat costurile unui furnizor mobil ipotetic care utilizează concomitent rețele 2G, 3G și 4G pentru deservirea abonaților. Având în vedere acest rezultat și ținând cont de tariful maximal pentru terminarea apelurilor naționale în rețele fixe reglementat de ANRCETI (0,225 Eurocent/minut), ANRCETI a examinat oportunitatea și a ajuns la concluzia luării deciziei de reducere pentru iterația a 5-a a analizei piețelor relevante a tarifului maximal pentru terminarea apelurilor în rețele mobile până la nivelul tarifului maximal reglementat pentru terminarea apelurilor în rețele fixe, reieșind o unificare (egalare) efectivă a tarifelor la această etapă. |
| 1. **Modul de încorporare a actului în cadrul normativ în vigoare** |
| Proiectul Hotărârii Consiliului de Administrație al ANRCETI este elaborat în temeiul și în conformitate cu cerințele legislației naționale și europene, nu vine în contradicție cu legislația națională și tratatele internaționale la care Republica Moldova este parte.  Astfel, în urma aprobării prezentului proiect nu va fi necesară modificarea sau completarea cadrului normativ conex. |
| 1. **Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul analizei și proiectele Hotărârilor Consiliului de Administrație al ANRCETI a fost plasat pe pagina web oficială a ANRCETI [www.anrceti.md](http://www.anrceti.md), compartimentul *Transparența decizională*, secțiunea *Proiecte în derulare*, pentru perioada 03.06.2019 – 21.06.2019. Comentarii la proiecte au parvenit din partea S.A.„Moldtelecom”, S.A.„Moldcell” și S.A.„Orange Moldova”. Poziția ANRCETI este expusă în Sinteza recomandărilor la proiectele nominalizate. |
| 1. **Consultările expertizei de compatibilitate** |
| Nu este necesitate. |
| 1. **Constatările expertizei anticorupție** |
| Vor fi incluse ulterior, în caz că vor fi realizate. |
| 1. **Constatările expertizei juridice** |
| Vor fi incluse ulterior, în caz că vor fi realizate. |
| 1. **Constatările altor expertize** |
| Vor fi incluse ulterior, în caz că vor fi realizate. |

**Director ANRCETI Octavian RĂU**